O‘zbekistondagi 11 ming nafar bolaga Prezident sovg‘asi jo‘natildi

Yangi 2019-yil arafasida ijtimoiy himoyaga muhtoj, Mehribonlik va Muruvvat uylari hamda ota-ona qaramog‘idan mahrum bo‘lgan bolalarga O‘zbekiston Prezidenti nomidan 11 nomdagi o‘quv qurollari va 17 turdagi shirinliklardan iborat qariyb 11 ming dona sovg‘a mamlakatning turli hududlariga jo‘natildi. Bu haqda “Xalq so‘zi online” xabar berdi.

“Mazkur ayyomni hammadan ham ko‘proq jajji bolajonlar intiqlik bilan kutadi, — deydi O‘zbekiston Respublikasi Xalq ta’limi vaziri o‘rinbosari Dilshod Kenjayev, — Bu bejiz emas, albatta. Negaki, ko‘tarinki ruhda tashkil etiladigan “Prezident archasi” bayram tadbirlarida tuhfa etiladigan “Prezident sovg‘asi” orziqqan yuraklarni jamiyatdan mustahkam o‘rin topishga undaydi, hamisha mehr-e’tibor og‘ushida ekanliklaridan mamnun qiladi”.